Imtella' Settembru 4, 2021 Rapport: Francesca Attard F'Baħar iċ-Ċagħaq, għaqda mhux governattiva bdiet topera dar ġdida għal tfal b'diżabilità waqt li fil-Lbiċ ta' Malta persuni b'diżabilità se jkollhom sehem fi proġett artistiku. L-għaqda mhux governattiva 'Embrace Diversity' investiet 'il fuq minn €200,000 f'dar ġdida għal tfal b'diżabilità. Il-President tal-għaqda, Claudette Curmi, spjegat li d-dar infetħet f'Lulju li għadda bil-proġett ra villa f'Baħar iċ-Ċagħaq tinbidel f'ċentru li minnu tfal b'diżabilitajiet differenti jingħataw is-servizzi meħtieġa. It-tfal jiġu offruti servizzi terapewtiċi, sensorjali, drama, arti u żfin fost l-oħrajn. "Jiena ġenitur li għandi tifla ta' 14-il sena b'diżabilita u ġejt ispirata li niftaħ dan iċ-ċentru mit-tifla stess. Nixtiequ li nibqgħu għaddejjin bil-ħidma tagħna. Qegħdin ngħinu bħalissa madwar 30 familja, għamilna investiment ta' madwar €200,000 u nixtiequ li nibqgħu għaddejjin b'dan is-servizz biex inkomplu nkunu ta' għajnuna għal dawn it-tfal biex ikomplu jintegraw fil-komunità." Fi żjara f'dan il-post, il-Ministru għall-Inklużjoni u l-Kwalità tal-Ħajja, Julia Farrugia Portelli, qalet li dan l-investiment juri l-impenn kollettiv nazzjonali li hawn biex tfal b'diżabilità jkunu offruti programmi interessanti u jistimula lil tfal b'diżabilitajiet differenti. "Din id-dar li nfetħet f'Lulju li għadda qed tilqa' numru ta' tfal b'diżabilità, li qed jiġu offruti mhux biss l-imħabba, kwalità ta' ħajja tajba meta jattendu hawnhekk, imma wkoll it-terapiji u l-logħob kollu u l-kurrikulu li jkun varjat għat-tfal kollha li jattendu hawnhekk."